### Beslutning

Godkendt.

### Sagsfremstilling

## Resume og sagens baggrund

"Pesticidhandleplan for kommunalt ejede arealer" fra april 2020 angiver, at der skal evalueres
på indsatserne i handleplanen. Handleplanen rummer en række indsatsområder med det
fælles mål at reducere pesticidforbruget på kommunalt ejede arealer. Forbruget af
pesticider er reduceret markant til et forbrug på 0,15 liter i 2023. Grundet maskinproblemer har der været udfordringer med at sikre en tilstrækkelig ukrudtsbekæmpelse på især kommunale fortove og pladser, og ny teknologi og erfaringer følges løbende. Der gives i denne sag en status på området

## Indstillinger

Chefen for Vej, Ejendom og Affald indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

Henriette Olesen

Jacobine Larsen udspringer af en aftale mellem stat og kommuner om at reducere
pesticidforbruget. I 2014 vedtog Kommunalbestyrelsen den første handleplan, som sidenhen
har gennemgået revision og politisk behandling, der er udmundet i den nuværende
handleplan fra 2020.

Som følge af indsatserne i "Pesticidhandleplan for kommunalt ejede arealer" fra april 2020
har Kalundborg Kommune reduceret pesticidforbruget fra 67 liter i 2019, hvor forbruget var højest, til 0,15 liter i 2023. I opgørelsen indgår mængden af Roundup Bio (i liter handelsvare), som Entreprenørservice har anvendt. I 2022 og 2023 er der udelukkende benyttet pesticider til at bekæmpe invasive arter, pileurter og kæmpebjørneklo.

Forbrug af Roundup – opgjort i liter ren væske:

|  |  |  |  |  |  |
| --- | --- | --- | --- | --- | --- |
| **Område** | **2019** | **2020** | **2021** | **2022** | **2023** |
| Bekæmpelse af pileurter | 0,35 | 0,32 | 0,34 |  | 0,15 |
| Bekæmpelse af kæmpebjørneklo | 2,68 | 2,66 | 3,36 | 0,3 |  |
| Pensling af stød ved nedskæring af beplantninger | 3,39 | 0,19 | 0,01 |  |  |
| Sprøjtning ifm. asfalteringer |  | 2,51 | 0,05 |  |  |
| Fortove | 2,86 |  |  |  |  |
| Sprøjtning af nyplantninger | 5,16 | 0,72 | 0,01 |  |  |
| Idrætsplejeplaner | 9,1 |  |  |  |  |
| Plejeplaner | 43,16 |  |  |  |  |
| **Samlet årligt forbrug** | **66,7** | **6,4** | **3,77** | **0,3** | **0,15** |

Pesticidfri ukrudtsbekæmpelse

I forbindelse med overgangen til pesticidfri ukrudtsbekæmpelse indkøbte Entreprenørservice i begyndelsen af 2020 en redskabsbærer med et Weedmaster-anlæg til kogning af ukrudt. Investeringen udgjorde en udgift på 1,7 mio. kr., som skulle sikre en effektiv pesticidfri ukrudtsbekæmpelse.

Anlægget blev indkøbt til at køre på fortovsstrækninger og større pladser. Det blev forudsat, at maskinen årligt skulle kunne køre mellem 1.000 og 1.200 timer.

I forbindelse med ibrugtagning af anlægget i 2020 opstod der mange tekniske udfordringer, som har betydet, at anlægget ikke har kørt optimalt. Derfor blev det forsøgt at få leverandøren til at tilbagekøbe anlægget, men denne var i mellemtiden gået konkurs.

Efterfølgende har anlægget kun kørt i begrænset omfang, og det har gennemgået mange reparationer hos danske og svenske reparatører samt hos producenten i [adresse]. I perioden 2020-2023 har anlægget samlet kørt 1.900 timer. I år 2022 og 2023 har anlægget kørt 200 timer årligt, hvilket er langt under det timetal, der var forudsat for at kunne afskrive anlægget.

Det anses ikke længere for fornuftigt at reparere på anlægget, og rent salgsmæssigt har det ingen værdi.

Den manglende maskinkapacitet har betydet, at der (primært i 2022 og 2023) ikke er ukrudtsbekæmpet i det aftalte omfang på fortovsstrækninger uden for plejeplanerne. Det vil sige på fortove, hvor Kalundborg Kommune har vedligeholdelsesforpligtigelsen. På mindre arealer bekæmpes ukrudt med små mobile kogeanlæg og med traditionel gasbrænding.

Sideløbende har området fulgt med i udviklingen af ny teknologi og erfaringer fra andre kommuner, og der er nu igangsat etablering af en anden løsning til pesticidfri ukrudtsbekæmpelse af fortovsstrækninger og pladser. Det er forventningen, at der investeres i et anlæg med varm luft produceret via gas. Ukrudtsbekæmpelsen på fortove og pladser forventes dermed at være tilbage i fuld drift i foråret 2024.

## Økonomiske konsekvenser

Ingen.